Folketing
2009-05-11

Vi, der lever i den rige verden, vil vise et eksempel på, hvordan vi kan omstille vores samfund, vores energiproduktion og vores økonomi, så vi er helt uafhængige af fossile brændsler inden for en relativ kort periode. Vi mener, at det kan lade sig gøre, så vi er ude af de fossile brændsler i 2050. Jeg vil også gerne sige, at det haster med at få en klar melding om, at kullene først ryger ud. De fylder rigtig meget i energiproduktionen i dag, og de indeholder et meget stort CO2-udslip. Et eller andet sted er det jo tankevækkende, at vi igennem årene har reguleret stort set alt, der slipper ud af skorstenen på industriværker og på energiproduktion. Det eneste, vi ikke har reguleret, er faktisk udslippet af CO2. Der er grænseværdier for kviksølv, der er grænseværdier for dioxiner, der er grænseværdier for NOx'er og alt muligt andet, men der er ingen grænseværdi for CO2. Altså, over for det største problem, vi står med, har vi faktisk ikke magtet og heller ikke systematisk arbejdet på at få en grænseværdi.